
讘讻讜专讜转 讚 注"讘 - 驻讬专讜砖 砖讟讬讬谞讝诇抓

讜注讜讚 砖讜讗诇讬诐: 讜诇讚讜专讜转 诪谞诇谉 [诪谞讬谉 诇谞讜] 砖讛讻讛谞讬诐 讜讛诇讜讬讬诐 驻讟讜专讬诐 诪谉 讛讘讻讜专讛? 讜诪砖讬讘讬诐, 讗诪专 拽专讗 [讛讻转讜讘] 讘讗讜转讛 驻专砖讛: "讜讛讬讜 诇讬 讛诇讜讬诐" (讘诪讚讘专 讙, 讬讞), "讜讛讬讜" 鈥� 讻讜讜谞转讜 讘讛讜讜讬讬转谉 讬讛讜, 讻驻讬 砖讛诐, 讘拽讚讜砖转诐.


讗 讘讚讘专讬 专讘 住驻专讗 砖讘注诪讜讚 讛拽讜讚诐 谞讝讻专 讻讬 讘砖注讛 砖谞讘讞专讜 讛诇讜讬讬诐 讘诪讚讘专, 驻讟专 砖讛 砖诇 诇讜讬 讗转 驻讟专讬 讞诪讜专讬讛诐 砖诇 讬砖专讗诇 诪谉 讛讘讻讜专讛. 讜砖讜讗诇讬诐: 讜诪诪讗讬 [讜诪谞讬谉] 砖讛讬讛 讛讚讘专 讘砖讛? 讗诪专 专讘 讞住讚讗: 谞讗诪专 讻住祝 诇讚讜专讜转 讘驻讚讬讜谉 讘讻讜专 讗讚诐 ("转驻讚讛 讘注专讻讱 讻住祝 讞诪砖转 砖拽诇讬诐", 讘诪讚讘专 讬讞, 讟讝), 讜谞讗诪专 砖讛 诇讚讜专讜转 讘驻讚讬讜谉 驻讟专 讞诪讜专 ("讜讻诇 驻讟专 讞诪讜专 转驻讚讛 讘砖讛", 砖诪讜转 讬讙, 讬讙), 讜讬砖 诇诇诪讜讚 诪讝讛 注诇 讝讛:


诪讛 讻住祝 讛讗诪讜专 诇讚讜专讜转 鈥� 讘讜 驻讚讜 诇讚讜专讜转, 讜讙诐 讘讜 驻讚讜 诇讗讜转讛 砖注讛, 砖讛专讬 讛讘讻讜专讜转 讛注讜讚驻讬诐 注诇 诪谞讬谉 讛诇讜讬讬诐 爪专讬讻讬诐 讛讬讜 诇驻讚讜转 注爪诪诐 讘讞诪砖讛 砖拽诇讬诐 (专讗讛 讘诪讚讘专 讙, 诪讝), 讗祝 砖讛 讛讗诪讜专 诇讚讜专讜转 鈥� 讘讜 驻讚讜 诇讚讜专讜转, 讘讜 驻讚讜 讘讗讜转讛 砖注讛.


讜讚讜讞讬诐 讗转 讛讛讜讻讞讛: 诪讛 诇讻住祝 砖驻讚讜 讘讜 诇砖注讛 讜诇讚讜专讜转, 砖讛专讬 讛讜讗 诪砖诪砖 讘讗讜驻谉 讻诇诇讬 诇驻讚讬讜谉, 砖讻谉 驻讜讚讬谉 讘讜 讛拽讚砖讜转 讜诪注砖专 砖谞讬, 讗讘诇 诇讗 诪爪讗谞讜 讻谉 诇讙讘讬 砖讛!


讗诇讗 诪讻讗谉 讬砖 诇诇诪讜讚, 砖讗诪专 拽专讗 [讛讻转讜讘]: "讗讱 驻讚讛 转驻讚讛 讗转 讘讻讜专 讛讗讚诐 讜讗转 讘讻讜专 讛讘讛诪讛 讛讟诪讗讛 转驻讚讛" (讘诪讚讘专 讬讞, 讟讜), 讜讛讻转讜讘 诪拽讬砖诐 讝讛 诇讝讛: 诪讛 讘讻讜专 讗讚诐 诇讗 讞诇拽转 讘讬谉 诇讚讜专讜转 讘讬谉 诇讗讜转讛 砖注讛 砖讛讜讗 谞驻讚讛 讘讻住祝, 讗祝 讘讛诪讛 讟诪讗讛 鈥� 诇讗 转讞诇讜拽 讘讜 讘讬谉 诇讚讜专讜转 讘讬谉 诇讗讜转讛 砖注讛, 砖讛讜讗 谞驻讚讛 讘砖讛.


讘 讜注讜讚 讘驻讚讬讜谉 驻讟专讬 讛讞诪讜专讬诐 砖讘讗讜转讛 砖注讛, 砖谞诇拽讞讜 讛诇讜讬讬诐 转讞转 讘讻讜专讜转 讬砖专讗诇 讜讘讛诪讜转 讛诇讜讬讬诐 转讞转 讘讻讜专讜转 讘讛诪讜转 讬砖专讗诇. 讗诪专 专' 讞谞讬谞讗: 砖讛 讗讞讚 砖诇 讘谉 诇讜讬 讘诪讚讘专 驻讟专 讻诪讛 驻讟专讬 讞诪讜专讬诐 诪讬砖专讗诇. 讗诪专 讗讘讬讬: 转讚注 砖讻谉 讛讜讗, 砖讛专讬 诪谞讛 讛讻转讜讘 注讜讚驻讬诐 讘讗讚诐, 砖讛讝讻讬专 讛讻转讜讘 砖讛讬讜 讘讻讜专讜转 讬砖专讗诇 讬转讬专讬诐 注诇 诪谞讬谉 讛诇讜讬讬诐 诪讗转讬讬诐 砖讘注讬诐 讜砖诇讜砖讛, 讜讛讜爪专讻讜 诇驻讚讬讜谉 讘讻住祝, 讜诇讗 诪谞讛 注讜讚驻讬谉 讘讘讛诪讛.


讜砖讜讗诇讬诐: 诪诪讗讬 [诪诪讛, 诪谞讬讬谉] 讗转讛 诪讜讻讬讞? 讚讬诇诪讗 诇讗 讛讜讬 谞驻讬砖讬 诇讛讜 讘讛诪讜转 讟讜讘讗 [砖诪讗 诇讗 讛讬讜 诇讛诐 诇讬砖专讗诇 讘讛诪讜转 讛专讘讛], 讜诇讗 讛讬讜 讘讻讜专讬 讛讞诪讜专讬诐 注讜讚驻讬诐 注诇 讘讛诪讜转 讛诇讜讬讬诐! 讜诪砖讬讘讬诐: 诇讗 住诇拽讗 讚注转讱 [诇讗 讬注诇讛 注诇 讚注转讱] 诇讜诪专 讻谉, 讚讻转讬讘 [砖讛专讬 谞讗诪专]: "讜诪拽谞讛 专讘 讛讬讛 诇讘谞讬 专讗讜讘谉 讜诇讘谞讬 讙讚" (讘诪讚讘专 诇讘, 讗).


 讜诪拽砖讬诐:  讚讬诇诪讗 讗驻讬诇讜 讛讻讬 [砖诪讗 讗驻讬诇讜 讻讱], 驻砖讜讟讬诐 讚诇讜讬诐 讛讜讜 拽讬讬诪讬 诇讘讛讚讬 [讘讛诪讜转 驻砖讜讟讜转 砖诇 讛诇讜讬讬诐, 砖讗讬谞谉 讘讻讜专讜转, 讛讬讜 注讜诪讚讜转, 砖讜讜转 讘诪住驻专谉, 讻谞讙讚] 讘讻讜专讬 讘讛诪讜转 讬砖专讗诇! 讜诪砖讬讘讬诐: 诪讻诇 诪拽讜诐, 专讗讬讛 讬砖 诇讚讘专 诪诇砖讜谉 讛诪拽专讗, 砖讻谉 讗诪专 拽专讗 [讛讻转讜讘]: 拽讞 讗转 讛诇讜讬讬诐 转讞转 讻诇 讘讻讜专 讘讘谞讬 讬砖专讗诇, 讜讗转 讘讛诪转 讛诇讜讬诐 转讞转 讘讛诪转诐" (讘诪讚讘专 讙, 诪讛) 鈥� 讘讛诪讛 讗讞转 ("讘讛诪转") 转讞转 讘讛诪讜转 讛专讘讛 ("讘讛诪讜转").


 讜诪拽砖讬诐:  讜讗讬诪讗 [讜讗诪讜专] 讻讬 "讘讛诪转" 诪砖诪注讜 诇砖讜谉 讻诇诇讬转, 讻诪讜 "讘讛诪讛 专讘讛" (讬讜谞讛 讚, 讬讗)! 讜诪砖讬讘讬诐: 讗诐 讻谉, 诇讬讻转讜讘 拽专讗 [砖讬讻转讜讘 讛诪拽专讗] 讗讜 "讘讛诪讛 转讞转 讘讛诪讛" 讗讜 "讘讛诪转诐 转讞转 讘讛诪转诐", 诪讗讬 [诪讛] 诪砖诪注讜转 砖讬谞讜讬 讛诇砖讜谉 "讘讛诪转 转讞转 讘讛诪转诐"? 砖诪注 诪讬谞讛 [诇诪讚 诪讻讗谉] 讻讬 讞讚 驻讟专 讟讜讘讗 [讗讞讚 砖诇 诇讜讬讬诐 驻讟专 讛专讘讛 砖诇 讬砖专讗诇].


讗诪专 专讘讗, 讗祝 讗谞谉 谞诪讬 转谞讬谞讗 [讗谞讜 讙诐 讻谉 砖谞讬谞讜] 讻讚讘专讬 专' 讞谞讬谞讗, 讘诪砖谞讛 诇讛诇谉: 讜驻讜讚讛 讘讜, 讘砖讛 讗讞讚, 驻注诪讬诐 讛专讘讛, 砖谞讜转谞讜 诇讻讛谉 讘驻讚讬讜谉 驻讟专 讞诪讜专, 讜讞讜讝专 讜诇讜拽讞讜 诪诪谞讜, 讜驻讜讚讛 讘讜 驻讟专 讞诪讜专 谞讜住祝, 讜讻谉 讛诇讗讛. 讜诇驻讬 讝讛 专' 讞谞讬谞讗 诇讗 讞讬讚讜砖 诪砖诇讜 讗诪专, 讗诇讗 讟注诪讗 讚诪转谞讬转讗 [讗转 讟注诪讛 砖诇 讛诪砖谞讛] 讛讜讗 诪驻专砖, 讜讛讻讬 拽讗诪专 [讜讻讱 讛讜讗 讗讜诪专]: 诪讗讬 讟注诪讗 [诪讛 讟注诐] 驻讜讚讛 讘讜 驻注诪讬诐 讛专讘讛? 诪砖讜诐 砖砖讛 讗讞讚 砖诇 讘谉 诇讜讬 驻讜讟专 讛讬讛 讘诪讚讘专 讻诪讛 驻讟专讬 讞诪讜专讬诐 砖诇 讬砖专讗诇.


讙 讜讘注谞讬谉 拽讚讜砖转 讛讘讻讜专讜转 砖讘诪讚讘专, 讗讬转诪专 [谞讗诪专], 专' 讬讜讞谞谉 讗诪专: 拽讚砖讜 讘讻讜专讜转 砖谞讜诇讚讜 讘诪讚讘专 (讘讬谉 讘讻讜专 讗讚诐 讜讘讬谉 讘讻讜专 讘讛诪讛), 讜专讬砖 诇拽讬砖 讗诪专: 诇讗 拽讚砖讜 讘讻讜专讜转 砖谞讜诇讚讜 讘诪讚讘专.


讜诪住讘讬专讬诐 讗转 讟注诪讬讛诐, 专' 讬讜讞谞谉 讗诪专 拽讚砖讜 讘讻讜专讜转 砖谞讜诇讚讜 讘诪讚讘专 鈥� 讚专讞诪谞讗 讗诪专 [砖讛专讬 讛转讜专讛 讗诪专讛] 诇讬拽讚砖讜 [砖讬转拽讚砖讜], 讻讚讻转讬讘 [讻诪讜 砖谞讗诪专] 拽讜讚诐 讬爪讬讗转 诪爪专讬诐: "拽讚砖 诇讬 讻诇 讘讻讜专" (砖诪讜转 讬讙, 讘).


讜专讬砖 诇拽讬砖 讗诪专: 讗诪谞诐 拽讚砖讜 讛讘讻讜专讜转 砖讘诪爪专讬诐, 讗讘诇 诇讗 拽讚砖讜 讘讻讜专讜转 砖谞讜诇讚讜 讘诪讚讘专. 讜专讗讬讬转讜, 诪讚讻转讬讘 [诪诪讛 砖谞讗诪专] 讘注谞讬谉 讛讘讻讜专讜转: "讜讛讬讛 讻讬 讬讘讬讗讱 讗诇 讗专抓 讛讻谞注谞讬" (砖诪讜转 讬讙, 讬讗) 讜讻转讬讘 讘转专讬讛 [讜谞讗诪专 讗讞专讬讜]: "讜讛注讘专转 讻诇 驻讟专 专讞诐 诇讛'" (讘诪讚讘专 讙, 讬讘), 讜诪讻诇诇 讛讚讘专讬诐 讗转讛 诇诪讚 讚诪注讬拽专讗 [砖诪转讞讬诇讛], 讘诪讚讘专, 讗诇讛 砖谞讜诇讚讜 砖诐 诇讗 拽讚讜砖 [拽讚砖讜].


讗讬转讬讘讬讛 [讛拽砖讛 诇讜] 专' 讬讜讞谞谉 诇专讬砖 诇拽讬砖 诪诪讛 砖砖谞讬谞讜 讘诪砖谞讛: 注讚 砖诇讗 讛讜拽诐 讛诪砖讻谉 讘诪讚讘专 讛讬讜 讘诪讜转 诪讜转专讜转, 讻诇讜诪专, 诪讜转专 讛讬讛 诇讻诇 讗讞讚 诇讘谞讜转 诪讝讘讞 讜诇讛拽专讬讘 注诇讬讜 拽专讘谉, 讜注讘讜讚讛 砖诇 讛拽专讘转 讛拽专讘谞讜转 讛讬转讛 讘讘讻讜专讜转. 讛专讬 砖讛讬讜 讛讘讻讜专讜转 拽讚讜砖讬诐 讘诪讚讘专! 讗诪专 诇讬讛 [诇讜] 专讬砖 诇拽讬砖: 诪讚讜讘专 砖诐 讘讗讜转谉 讘讻讜专讜转 砖讬爪讗讜 诪诪爪专讬诐, 讜诇讗 讗诇讜 砖谞讜诇讚讜 讘诪讚讘专.


讜诪注讬专讬诐: 讛讻讬 谞诪讬 诪住转讘专讗 [讻讱 讙诐 讻谉 诪住转讘专], 砖讛讘讻讜专讜转 砖讬爪讗讜 诪诪爪专讬诐 讛诐 砖讛拽专讬讘讜 拽讜讚诐 砖讛讜拽诐 讛诪砖讻谉, 讚讗讬 诇讗 转讬诪讗 讛讻讬 [砖讗诐 诇讗 转讗诪专 讻讱], 讜讻讬 讘谉 砖谞讛 讘专 诪讬注讘讚 [讘谉 注砖讬讬转] 注讘讜讚讛 讛讜讗? 讜讛专讬 砖谞讛 诇讗讞专 砖讬爪讗讜 诪诪爪专讬诐 讻讘专 讛讜拽诐 讛诪砖讻谉.


 讜砖讜讗诇讬诐:  讜讚拽讗专讬 诇讛 诪讗讬 拽讗专讬 诇讛 [讜诪讬 砖诪拽砖讛 讗讜转讛, 专' 讬讜讞谞谉 砖诪讘讬讗 专讗讬讛 讝讜 讻谞讙讚 专讬砖 诇拽讬砖, 诪讛讜 诪拽砖讛 讗讜转讛]? 讛专讬 讘专讜专 砖讛讘讻讜专讜转 砖谞讜诇讚讜 讘诪爪专讬诐 讛诐 砖讛拽专讬讘讜 讘讗讜转讛 砖注讛!


 讜诪砖讬讘讬诐:  讛讻讬 拽讗 拽砖讬讗 诇讬讛 [讻讱 拽砖讛 诇讜]: 讗讬 讗诪专转 讘砖诇诪讗 讚诇讗 驻住讬拽 拽讚讜砖转讬讬讛讜 [谞谞讬讞 讗诐 讗转讛 讗讜诪专 砖诇讗 驻住拽讛 拽讚讜砖转诐] 砖诇 讘讻讜专讜转, 诪砖注讛 砖谞讗诪专 讘诪爪专讬诐 "拽讚砖 诇讬 讻诇 讘讻讜专", 讜讙诐 讗诇讜 砖谞讜诇讚讜 讘诪讚讘专 讛讬讜 拽讚讜砖讬诐 鈥� 讛谞讱 讚诪注讬拽专讗 谞诪讬 诇讗 驻拽注讗 拽讚讜砖转讬讬讛讜 [讗诇讛 砖诪转讞讬诇讛, 讛讘讻讜专讜转 砖谞讜诇讚讜 讘诪爪专讬诐, 讙诐 讻谉 诇讗 驻拽注讛 拽讚讜砖转诐], 讜诇讻谉 讛拽专讬讘讜 拽讜讚诐 砖讛讜拽诐 讛诪砖讻谉. 讗诇讗 讗讬 讗诪专转 讚驻住拽 拽讚讜砖转讬讬讛讜 [讗诐 讗转讛 讗讜诪专 砖驻住拽讛 拽讚讜砖转诐] 砖诇 讘讻讜专讜转, 讜诇讗 拽讚砖讜 讘讻讜专讜转 讘诪讚讘专 鈥� 讛谞讱 讚诪注讬拽专讗 谞诪讬 驻拽注讗 诇讬讛 拽讚讜砖转讬讬讛讜 [讗诇讛 砖诪转讞讬诇讛 讙诐 讻谉 驻拽注讛 拽讚讜砖转诐]!


讜讗讬讚讱 [讜讛讗讞专, 专讬砖 诇拽讬砖] 诪砖讬讘: 讗讬谉 诪讻讗谉 专讗讬讛, 讗诇讗 讚拽讚讜砖 鈥� 拽讚讜砖 [诪讬 砖拽讚砖 讘诪爪专讬诐 鈥� 拽讚砖] 讜砖讜讘 诇讗 驻拽注讛 拽讚讜砖讛 诪诪谞讜, 诪讬 讚诇讗 拽讚讜砖 鈥� 诇讗 拽讚讜砖 [砖诇讗 拽讚砖 讘诪爪专讬诐 鈥� 诇讗 拽讚砖 讘诪讚讘专].


讗讬转讬讘讬讛 [讛拽砖讛 诇讜] 专' 讬讜讞谞谉 诇专讬砖 诇拽讬砖, 诪诪讛 砖砖谞讬谞讜 讘讘专讬讬转讗: 讗讜转讜 讛讬讜诐 砖讛讜拽诐 讛诪砖讻谉 拽专讘讜 诇讛诐 讘讬砖专讗诇 讻诇 住讜讙讬 讛拽专讘谞讜转, 谞讚专讬诐 讜谞讚讘讜转, 讞讟讗讜转 讜讗砖诪讜转, 讘讻讜专讜转 讘讛诪讛 讟讛讜专讛 讜诪注砖专讜转 (诪注砖专 讘讛诪讛). 讛专讬 砖讛讬讜 讘讻讜专讜转 讘讛诪讛 拽讚讜砖讬诐 讘诪讚讘专! 讛砖讬讘 诇讜: 讛讻讬 谞诪讬 [讻讱 讙诐 讻谉] 诪讚讜讘专 讘讗讜转谉 讘讻讜专讜转 砖讬爪讗讜 诪诪爪专讬诐 讜谞转拽讚砖讜 讻讘专 砖诐. 讜诪注讬专讬诐: 讜诪讬谞讛 [讜诪诪谞讛, 诪讘专讬讬转讗 讝讜 注爪诪讛] 讬砖 诇讚讬讬拽 讻讚讘专讬 专讬砖 诇拽讬砖: 讗讜转讜 讛讬讜诐 讛讜讗 讚拽专讜讘 [砖拽专讘讜] 讘讻讜专讜转, 诪讬讻谉 讜讗讬诇讱 诇讗 拽专讜讘 [拽专讘讜]!


讜诪注讬专讬诐: 讛讚讬讜谉 讘讘专讬讬转讗 讝讜 讗讬讻讗 讚讗诪专讬 [讬砖 讗讜诪专讬诐] 讗讜转讜 讘诇砖讜谉 讝讜: 讗讬转讬讘讬讛 [讛拽砖讛 诇讜] 专讬砖 诇拽讬砖 诇专' 讬讜讞谞谉 诪诪讛 砖砖谞讬谞讜 讘讛: 讗讜转讜 讛讬讜诐 砖讛讜拽诐 讛诪砖讻谉 拽专讘讜 诇讛诐 讬砖专讗诇 谞讚专讬诐 讜谞讚讘讜转 讞讟讗讜转 讜讗砖诪讜转 讘讻讜专讜转 讜诪注砖专讜转. 讜谞讚讬讬拽 诪讻讗谉: 讗讜转讜 讛讬讜诐 鈥� 讗讬谉 [讻谉], 诪讬讻谉 讜讗讬诇讱 鈥� 诇讗. 讛专讬 砖诇讗 拽讚砖讜 讘讻讜专讜转 讘诪讚讘专! 讜讚讜讞讬诐: 讗讬诪讗 [讗诪讜专]: 诪讗讜转讜 讛讬讜诐 讜讗讬诇讱 拽专讘讜 讻诇 讗讜转诐 拽专讘谞讜转.


讜砖讜讗诇讬诐: 讜诪讗讬 拽诪砖诪注 诇谉 [讜诪讛 讛讜讗 诪砖诪讬注 诇谞讜] 讘讻讱? 讜诪砖讬讘讬诐: 诪讗讜转讜 讛讬讜诐 讜讗讬诇讱 鈥� 讗讬谉 [讻谉], 讛拽专讬讘讜 讗讜转诐 拽专讘谞讜转, 讗讘诇 诪注讬拽专讗 [诪转讞讬诇讛], 拽讜讚诐 砖讛讜拽诐 讛诪砖讻谉 鈥� 诇讗. 讗诇诪讗 [诪讻讗谉] 砖讞讜讘讜转, 讻诇讜诪专, 拽专讘谞讜转 讞讜讘讛, 讻讙讜谉 讗诇讜, 讘讘诪讛 诇讗 拽专讜讘 [拽专讘讜], 讗诇讗 讚讜讜拽讗 拽专讘谞讜转 谞讚讘讛.


讜诪爪讬注讬诐: 转讗 砖诪注 [讘讜讗 讜砖诪注] 专讗讬讛 谞讜住驻转 诇砖讬讟转 专' 讬讜讞谞谉, 诪诪讛 砖砖谞讬谞讜 讘讘专讬讬转讗: 谞诪爪讗转 讗转讛 讗讜诪专: 讘砖诇砖讛 诪拽讜诪讜转 拽讚砖讜 讘讻讜专讜转 诇讬砖专讗诇: 讘诪爪专讬诐, 讜讘诪讚讘专, 讜讘讻谞讬住转谉 砖诇 讬砖专讗诇 诇讗专抓. 讘诪爪专讬诐 诪讛讜 讗讜诪专? "拽讚砖 诇讬 讻诇 讘讻讜专" (砖诪讜转 讬讙, 讘), 讘诪讚讘专 讛讜讗 讗讜诪专: "讻讬 诇讬 讻诇 讘讻讜专 讘讘谞讬 讬砖专讗诇" (讘诪讚讘专 讞, 讬讝), 讘讻谞讬住转诐 诇讗专抓 讛讜讗 讗讜诪专: "讜讛讬讛 讻讬 讬讘讬讗讱 讛' 讗诇 讗专抓 讛讻谞注谞讬 讜讻讜' 讜讛注讘专转 讻诇 驻讟专 专讞诐 诇讛' "(砖诪讜转 讬讙, 讬讗). 讛专讬 砖讘讻讜专讜转 拽讚砖讜 讘诪讚讘专!


讗诪专 专讘 谞讞诪谉 讘专 讬爪讞拽: 讻讜讜谞转 讛讘专讬讬转讗 讛讬讗 砖讘砖诇砖讛 诪拽讜诪讜转 讛讜讝讛专讜 (谞爪讟讜讜) 讬砖专讗诇 注诇 讛讘讻讜专讜转 诇讬拽讚砖, 讜讗讜诇诐 诇讗 拽讚砖讜 讘驻讜注诇. 讜诪拽砖讬诐: 讜诇驻讬 讝讛, 讘诪爪专讬诐 谞诪讬 诇讗 拽讚讜砖 [讙诐 讻谉 诇讗 拽讚砖讜]? 讛讗 拽讗诪专讬谞谉 讚拽讚讜砖 [讛专讬 讗诪专谞讜 砖拽讚砖讜] 诇讚注转 讛讻诇! 讜诪砖讬讘讬诐: 讛讻讬 拽讗诪专 [讻讱 讗讜诪专] 讛转谞讗: 讘砖诇砖讛 诪拽讜诪讜转 讛讜讝讛专讜, 诪讛谉 拽讚砖讜 (讘诪爪专讬诐 讜讘讗专抓) 讜诪讛谉 诇讗 拽讚砖讜 (讘诪讚讘专).


诪转拽讬祝 诇讛 [诪拽砖讛 注诇 讻讱] 专讘 驻驻讗: 讜讛讗诐 讘诪讚讘专 诇讗 拽讚砖讜? 讜讛讻转讬讘 [讜讛专讬 谞讗诪专] 讘砖注讛 砖谞讘讞专讜 讛诇讜讬讬诐 转讞转 讘讻讜专讜转 讬砖专讗诇: "驻拽讚 讻诇 讘讻专 讝讻专 诇讘谞讬 讬砖专讗诇 诪讘谉 讞讚砖 讜诪注诇讛" (讘诪讚讘专 讙, 诪), 讜讗诇讜 讘讜讜讚讗讬 谞讜诇讚讜 讘诪讚讘专, 砖讛专讬 诪谞讬讬谉 讝讛 讛讬讛 讘砖谞讛 讛砖谞讬转 诇爪讗转诐 诪诪爪专讬诐! 讗诇讗, 讗讬 讗讬转诪专 讛讻讬 讗讬转诪专 [讗诐 谞讗诪专 砖谞讞诇拽讜 专' 讬讜讞谞谉 讜专讬砖 诇拽讬砖 讘注谞讬谉 讝讛, 讻讱 谞讗诪专], 专' 讬讜讞谞谉 讗诪专: 拽讚砖讜 讘讻讜专讜转 讘诪讚讘专 讜诇讗 驻住拽讜 诪拽讚讜砖转诐, 讜专讬砖 诇拽讬砖 讗诪专: 拽讚砖讜 讘讻讜专讜转 讘诪讚讘专 注讚 讗讜转讛 砖注讛,

